Μαπού Γιανγκά-Μ'Μπίουα

Νεανικά χρόνια και καριέρα

Ο Γιανγκά-Μ'Μπίουα γεννήθηκε στο Μπανγκί της Κεντροαφρικανικής Δημοκρατίας, όμως μετακόμισε, μωρό ακόμη, στην Γαλλία στο Πορ-ντε-Μπουκ των Μπους-ντυ-Ρον, το οποίο βρισκόταν σε σχετικά κοντή απόσταση από την Μασσαλία.

Μονπελιέ

Εντάχθηκε στην Μονπελιέ ως νεαρός παίκτης το 2005 και πραγματοποίησε το επίσημο επαγγελματικό του ντεμπούτο με την πρώτη ομάδα στις 23 Φεβρουαρίου 2007 σε μια ήττα με 0–1 από την Μπαστιά, ξεκινώντας στην αναμέτρηση ως βασικός και αγωνιζόμενος σε ολόκληρο το 90λεπτο, αποκομίζοντας μία κίτρινη κάρτα για τις ενέργειές του στη διάρκεια αυτής. Στην διάρκεια της σεζόν, υπέγραψε το πρώτο του επαγγελματικό συμβόλαιο συμφωνώντας για τριετή διάρκεια έως το 2010. Προωθήθηκε επισήμως στην ανδρική ομάδα, όπου και έλαβε τον αριθμό 3 στη φανέλα του.
Αρχικά, ο Γιανγκά-Μ'Μπίουα χρησιμοποιούταν ως αλλαγή στις αρχές της σεζόν 2007–08, όμως τον Σεπτέμβρη του 2007, αν και ήταν μόλις 18 ετών, ο τότε προπονητής της Μονπελιέ, Ρολάν Κουρμπίς έχρισε τον Γιανγκά-Μ'Μπίουα ως βασικό στέλεχος της ομάδας για το υπόλοιπο της σεζόν 2007–08. Ο Γιανγκά-Μ'Μπίουα δεν τον απογοήτευσε, αγωνιζόμενος σε 41 συνολικά αναμετρήσεις και πετυχαίνοντας ένα τέρμα. Ξεκινώνατς από τη νίκη του συλλόγου, στις 31 Αυγούστου, με σκορ 1–0 επί της Αζαξιό, ο Μ'Μπίουα αγωνίστηκε σε κάθε αναμέτρηση της Μονπελιέ συμπεριλαμβανομένων του Λιγκ Καπ Γαλλίας και του Κυπέλλου Γαλλίας, όπου η Μονπελιέ έφτασε ως την Φάση των 16 και την Φάση των 32, αντίστοιχα. Το μοναδικό του τέρμα για την σεζόν το πέτυχε στις 12 Μαΐου 2008, απέναντι στην ΦΚ Γκενιόν, όπου πέτυχε το νικητήριο τέρμα της αναμέτρησης στις καθυστερήσεις χαρίζοντας στη Μονπελιέ τη νίκη με σκορ 2–1.
Έχοντας, πλέον, καθιερωθεί ως βασικό στέλεχος του συλλόγου, ο Γιανγκά-Μ'Μπίουα ήταν βασικό και αναντικατάστατο στέλεχος στις αρχές της σεζόν 2008–09, και παρά τον ανταγωνισμό για μια θέση στο αρχικό σχήμα από τους συνομήλικούς του Μικαέλ Νελσόν και Αμπντέλ Ελ Καουταρί, κατάφερε να καθιερωθεί αγωνιζόμενος συνολικά σε 33 αναμετρήσεις και πετυχαίνοντας ένα τέρμα απέναντι στην Ανζέ σε μια ισοπαλία με σκορ 3–3, και πάλι στις καθυστερήσεις. Το γκολ της ισοφάρισης επιτεύχθηκε λίγα δευτερόλεπτα, μόλις, αφότου η Ανζέ είχε πάρει το προβάδισμα με τέρμα του Μαλίκ Κουτυριέ. Στις 20 Μαρτίου 2009, με την Μονπελιέ να έχει μπει στην τελική ευθεία για την μάχη της ανόδου στην ελίτ του γαλλικού ποδοσφαίρου, ο Γιανγκά-Μ'Μπίουα υπέστη σοβαρό τραυματισμό στη διάρκεια του αγώνα με αντίπαλο την Μπρεστ, ο οποίος τον άφησε εκτός αγωνιστικής δράσης για διάστημα σχεδόν δύο μηνών. Επέστρεψε στην ομάδα στις 8 Μαΐου 2009 και αγωνίστηκε στις τέσσερις τελευταίες αναμετρήσεις της σεζόν, βοηθώντας την Μονπελιέ να πάρει την άνοδο για την Λιγκ 1, κατά την τελευταία αγωνιστική του πρωταθλήματος.
Παρά την άνοδο στην Λιγκ 1, λόγω της επερχόμενης ποινής φυλάκισής του, ο προπονητής Ρολάν Κουρμπίς αναγκάστηκε να παραιτηθεί από την θέση του, με τον Ρενέ Ζιράρ να τον αντικαθιστά στην τεχνική ηγεσία του συλλόγου. Ο Ζιράρ κατέστησε σαφές, εξαρχής, ότι μια από τις κύριες προτεραιότητές του θα ήταν να κρατήσει τον Γιανγκά-Μ'Μπίουα στην ομάδα, κι έτσι, στις 2 Ιουνίου 2009, οι διαπραγματεύσεις του τελευταίου με την ομάδα ολοκληρώθηκαν, με τον παίκτη να ανανεώνει την συνεργασία του με την Μονπελιέ έως το 2012. Ο Γιανγκά-Μ'Μπίουα πραγματοποίησε το ντεμπούτο του στην Λιγκ 1 κατά την εναρκτήρια αναμέτρηση της ομάδας του για την νέα σεζόν απέναντι στην Παρί Σεν Ζερμέν, αγωνιζόμενος σε ολόκληρη τη διάρκεια της αναμέτρησης, η οποία έληξε με το ισόπαλο σκορ 1–1. Στις 12 Μαΐου 2010, ο Γιανγκά-Μ'Μπίουα συμφώνησε για την επέκταση της συνεργασίας του με την ομάδα για έναν πρόσθετο χρόνο.

Νιούκασλ Γιουνάιτεντ

Στις 22 Ιανουαρίου 2013, ο Γιανγκά-Μ'Μπίουα ολοκλήρωσε την μεταγραφή του στην Νιούκαστλ έναντι αδιευκρίνιστου ποσού. Υπέγραψε συμβόλαιο χρονικής διάρκειας 5,5 ετών στο Σαιντ Τζέιμς Παρκ, όπου έλαβε τον αριθμό 13 στη φανέλα του. Πραγματοποίησε το ντεμπούτο του με την Νιούκαστλ στις 29 Ιανουαρίου 2013 μπαίνοντας ως αλλαγή στοπ δεύτερο ημίχρονο της επικράτησης της ομάδας του με σκορ 2–1 επί της Άστον Βίλλα.

Διεθνής Καριέρα

Ο Γιανγκά-Μ'Μπίουα έχει διπλή εθνικότητα, καθώς κατάγεται από την Γαλλία και την Κεντροαφρικανική Δημοκρατία, κάτι που σημαίνει ότι είναι ελεύθερος να εκπροσωπήσει και τις δύο χώρες. Δεν αγωνίστηκε με καμία από τις ομάδες νέων των δύο χωρών, όμως στις 1 Οκτωβρίου 2009, κλήθηκε στην Εθνική Γαλλίας U-21 από τον προπονητή Ερίκ Μομπαέρ για τους αγώνες της στα πλαίσια των προκριματικών του Ευρωπαϊκού Πρωταθλήματος U-21 του 2011 απέναντι στην Μάλτα στις 9 Οκτωβρίου και το Βέλγιο στις 13 Οκτωβρίου.
Στις 15 Μαΐου 2012, ο Γιανγκά-Μ'Μπίουα ήταν μέλος της αρχικής αποστολής της Εθνικής Γαλλίας ενόψει του Euro 2012. Στις 29 Μαΐου, ο Μπαλ ανακοίνωσε την τελική του αποστολή, στην οποία ο Γιανγκά-Μ'Μπίουα δεν περιλαμβανόταν.